Source: http://tv.teraz.sk/spravodajstvo/cernak-sa-priznal-v-vrazde-holubax4ijs9p/7916/
Timestamp: 2018-11-22 11:30:38+00:00
Document Index: 7740544

Matched Legal Cases: ['Súd ', 'súd ', 'súd ', 'Súd ', 'súd ', 'súd ']

Súd schválil dohodu Černáka v prípade vraždy Holuba
Okresný súd Bratislava I upustil od súhrnného trestu už na doživotie odsúdeného Černáka, odsúdeným pôvodne Okresným súdom v Prešove.
Bratislava 27. júna (TASR) - Okresný súd Bratislava I dnes schválil dohodu o vine a treste, ktorú uzavrel banskobystrický boss Mikuláš Černák s prokurátorom Úradu špeciálnej prokuratúry (ÚŠP) v prípade vraždy východoslovenského bossa Róberta Holuba a jeho ochrankára Štefana Fabiána z roku 1997.
Súd upustil od súhrnného trestu už na doživotie odsúdeného Černáka, odsúdeným pôvodne Okresným súdom v Prešove. "Áno, súhlasím s návrhom dohody o vine a treste. Áno, vzdávam sa práva na verejný proces," odpovedal okrem iného na jednu z desiatich otázok, ktoré sa kladú počas schvaľovacieho procesu dohody o vine a treste Mikuláš Černák. Proti dnešnému rozsudku nie je možné sa odvolať. Verejné zasadnutie sa uskutočnilo dnes v bratislavskej väznici za prísnych bezpečnostných opatrení a veľkého záujmu médií.
Okrem na doživotie vo viacerých prípadoch odsúdeného Mikuláša Černáka súd schválil dnes aj dohodu o vine a treste ďalšieho odsúdeného v tejto kauze, a to Alexandra Horvátha. Prokurátor ÚŠP podal návrh dohody na súd 18. apríla. Dvojica sa k vraždám priznala. Alexander Horváth bol odsúdený už na 23 rokov odňatia slobody a Mikuláš Černák na doživotie. V dohode sa navrhovalo uznať predchádzajúce odsúdenia, pretože trest uložený skorším rozsudkom sa považuje za dostatočný na ochranu spoločnosti a nápravu páchateľov. Vraždu Holuba plánoval Černák a participoval na nej aj jeden z bossov bratislavskej skupiny Sýkorovcov Róbert L. alias Kýbel a vraždiacim strelcom bol Jozef Roháč.
O tom, že sa Mikuláš Černák priznal k vražde Holuba informovali justičné zdroje minulý rok v apríli.
Vyšetrovateľ uvádzal, že po prvý raz sa pokúsili Holuba zastreliť v Košiciach na čerpacej stanici, lenže strelec ho minul. Druhýkrát Holuba vylákali do Bratislavy, do hotela Danube. Za strelca podľa polície a prokurátora ÚŠP určili Jozefa Roháča, ktorého členovia bratislavskej skupiny sýkorovcov medzi sebou volali Čapica. Holubov ochrankár zomrel na mieste, Holub tento útok prežil. Ťažko zraneného ho však previezli do nemocnice na Kramároch. Tam ho napokon aj zastrelil Jozef Roháč výstrelmi z juhoslovanského samopalu značky Agram.